Diari Oficial de la Generalitat Valenciana


Sumari del DOGV 6454, del 07-02-2011 (2011/1331)

ACORD de 25 de gener de 2011, de la Mesa de les Corts, per la qual es convoca una beca per a la formació pràctica d'un o una periodista.
----------------------------------------------------------------------------------------------------------------------------------------

### Dades del document

Número de DOGV
:   6454

Data del DOGV
:   07-02-2011

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2011/1331


Data del document
:   25-01-2011

Organisme emissor
:   Corts Valencianes

Tipus de document
:   Acord

Descriptors 

:   * ajuda pública

ACORD de 25 de gener de 2011, de la Mesa de les Corts, per la qual es convoca una beca per a la formació pràctica d'un o una periodista. [2011/1331]  
De conformitat amb el que hi ha disposat en l'article 34.1, paràgraf 1, primer, del Reglament de la Cambra, la Mesa de les Corts, en la reunió realitzada el dia 25 de gener de 2011, acorda convocar una beca per a la formació pràctica d'un o una periodista, d'acord amb les següents:   
Bases  
Primera. Objecte  
La beca té com a objectiu la formació complementària i l'especialització de joves professionals de la comunicació periodística i audiovisual, a través de pràctiques en el Gabinet de Presidència de les Corts.  
Segona. Dotació, durada i abonament  
1. La quantia total de la beca és de setze mil vuitanta euros (16.080 euros), que es percebran a l'acabament del mes a raó de mil tres-cents quaranta euros mensuals bruts (1.340 euros), amb la certificació prèvia del lletrat major.  
2. El període de gaudi de la beca serà de 12 mesos.   
3. les Corts contractaran una assegurança d'accidents i de malaltia per al becari o la becària pel temps de durada de la beca, en el cas que no tinguera cobertes aquestes contingències.  
4. La beca serà indivisible. La concessió o el gaudi de la beca serà incompatible amb qualsevol altra concedida pel mateix període i activitat semblant o amb qualsevol treball remunerat. Les beques podran ser prorrogades, si fóra convenient per al programa de formació i amb l'acceptació prèvia de la persona interessada, per un màxim de dotze mesos, segons les disponibilitats pressupostàries. En aquest cas la quantia estipulada en el punt 1 de la base segona es revisarà per ajustar-la al creixement de l'IPC.  
5. No podrà participar en la convocatòria qui ja haja gaudit de la beca susdites amb anterioritat, si més no durant un semestre.  
6. La concessió o el gaudi de la beca no suposarà cap vinculació laboral o funcionarial entre el becari o la becària i la Cambra.  
7. De conformitat amb l'acord de la Mesa de les Corts de 4 d'abril de 2006, en cas de maternitat la becària podrà sol·licitar la suspensió de la beca durant les sis setmanes posteriors al part, i es prorrogarà la beca afegint, al final d'ella, les sis setmanes corresponents a la suspensió.  
Tercera. Requisits  
Poden sol·licitar la concessió de la beca els llicenciats i les llicenciades en Ciències de la Informació -branca de Periodisme o llicenciatura en Periodisme-, o títol grau en Periodisme o equivalent, sempre que no hagen transcorregut més de deu anys des de la data d'obtenció del títol acadèmic, de nacionalitat espanyola o de qualsevol dels països de la Unió Europea, que residesquen al territori de la Comunitat Valenciana.  
Els aspirants que no tinguen la nacionalitat espanyola hauran d'acreditar coneixements suficients de les llengües oficials de la Comunitat Valenciana, aspecte que es podrà verificar en el procés de selecció.  
Quarta. Procediment de selecció  
1. La Comissió de Selecció estarà constituïda per:  
- María Fernanda Vidal Causanilles, secretària primera.  
- Antoni Such Botella, secretari segon.  
- Enrique Soriano Hernández, lletrat.  
- María Pilar García-Argüelles Navarro, directora del Gabinet de Presidència.  
- Matilde Iraola Gómez Limón, assessora del Gabinet de Presidència.  
- Asunción Cabedo Llorens, cap de secció del Departament de Gestió de Personal, qui actuarà com a secretària amb veu i vot  
2. La selecció del becari o becària serà determinada per la puntuació obtinguda per l'aplicació del barem següent, i es consideraran mèrits preferents:  
a) Expedient acadèmic, fins a un màxim de 4 punts.  
b) Cursos sobre la matèria objecte de la convocatòria, fins a 2 punts.  
c) Coneixement del valencià, fins a 2,50 punts.  
d) Coneixement d'altres idiomes de la UE fins a 2 punts.  
e) Experiència en tasques pròpies de gabinets de comunicació, particularment d'institucions públiques, fins a 3 punts.  
La justificació dels mèrits recollits en el barem anterior es realitzarà per:  
- Per als títols acadèmics: original o fotocòpia compulsada.  
- Per als cursos: títols i certificacions del centre docent corresponent.   
- Per als idiomes: títols i certificacions del centre docent corresponent.  
- Per a l'experiència professional: certificacions de l'empresa o la institució corresponent.  
3. Abans dels vint dies següents a l'acabament del termini de presentació de sol·licituds, la Comissió es reunirà per a examinar-les i elevar la proposta d'adjudicació a la Mesa de les Corts, òrgan que, si escau, en farà l'adjudicació.  
La convocatòria de la beca podrà declarar-se deserta.  
4. La selecció constarà de dues fases: Es durà a terme un preselecció, segons els mèrits al·legats i valorats de conformitat amb aquesta base, i s'entendrà que han superat la preselecció aquells aspirants que obtinguen una qualificació igual o superior a 7 punts.  
Els aspirants que hagen superat la preselecció podran ser convocats a una segona fase per a la realització d'una entrevista, com també d'aquelles proves que es consideren pertinents per a determinar el nivell de coneixements, l'experiència teoricopràctica, la idoneïtat i els coneixements d'actualitat i relacionats amb les Corts. Aquesta segona fase es puntuarà de 0 a 10 punts.  
Serà proposat com adjudicatari o adjudicatària de la beca l'aspirant que obtinga major puntuació, una vegada realitzada la suma aritmètica de les dues puntuacions esmentades. En cas d'empat, l'ordre s'establirà atenent successivament la major puntuació obtinguda en l'expedient acadèmic i, cas de persistir, la major puntuació obtinguda en els cursos sobre la matèria objecte de la convocatòria.  
5. Es constituirà una borsa de reserva amb els aspirants a les beques que, havent superat la selecció, no en resulten adjudicataris o adjudicatàries. La provisió de la beca vacant que puga produir-se per renúncia de l'adjudicatari o adjudicatària o suspensió o revocació de la Mesa de les Corts es realitzarà per mitjà de la dita borsa de reserva de forma automàtica per resolució de la Presidència de les Corts. La borsa de reserva es mantindrà fins a l'acabament de la beca.  
6. Les persones aspirants que no en resulten adjudicatàries ni figuren en la borsa de reserva disposaran d'un termini de sis mesos, a comptar des del dia següent a la publicació de l'acord de la Mesa de les Corts d'adjudicació de la beca, per a retirar la documentació presentada que acompanya la sol·licitud de participació en la convocatòria. Transcorregut aquest termini, se'n procedirà a l'eliminació.  
Cinquena. Sol·licituds  
Les persones que sol·liciten les beques hauran de presentar una instància dirigida a la Molt Excel·lent Senyora Presidenta de les Corts en el Registre General de les Corts, plaça de Sant Llorenç, número 4, de València, o en la forma establerta en l'article 38.4 de la Llei de règim jurídic de les administracions públiques i del procediment administratiu comú, segons el model annex, acompanyada del currículum, fotocòpia de l'expedient acadèmic i de la documentació que acredite de manera fefaent les condicions a què es refereix la base anterior.  
El termini de presentació de sol·licituds serà de 15 dies hàbils, computables des de la publicació d'aquestes bases en el DOCV i en el BOC.  
Sisena. Obligacions del becari o la becària  
El becari o la becària, una vegada que accepta la beca, adquireix els compromisos següents:  
a) Presentar la certificació que acredite que no pateix cap malaltia o defecte físic que impedesca la prestació dels estudis i els treballs que comporta l'acceptació de la beca.  
b) Presentar declaració de no tenir cap compromís o obligació, com per exemple una altra beca, un contracte laboral o qualssevol altre de naturalesa anàloga.  
c) No adquirir durant el període de la beca cap compromís o obligació, com un altra beca, un contracte laboral o altre de naturalesa anàloga, que impedesca el compliment íntegre i continuat de l'objecte de la beca.  
d) Complir les bases de la convocatòria i les altres normes que resulten d'aplicació com a conseqüència d'aquesta.  
e) Començar el gaudi de la beca el dia que s'assenyale.  
El becari o becària durà a terme les seues tasques en les dependències de les Corts en les condicions de lloc i temps que se li indiquen, amb un mínim de sis hores diàries.   
Els treballs realitzats seran de propietat de les Corts i no podran ser utilitzats per l'autor sense l'autorització corresponent. Així mateix, el becari o la becària haurà d'observar absoluta discreció sobre els documents o les informacions que no s'hagen fet públics sota cap forma. La indisponibilitat de la documentació o informació a què tinguen accés subsistirà una vegada acabada la beca.  
les Corts es reserven el dret de suspendre, o, si escau, revocar el gaudiment de la beca, en el supòsit que el becari o la becària no realitze els treballs per a la seua formació pràctica en condicions satisfactòries, si deixen de reunir-se els requisits que es van exigir o si incompleixen, sense causa justificada, les condicions establertes en aquesta convocatòria.  
L'incompliment del becari o la becària de les seues obligacions podrà donar lloc a la privació de la beca pel temps que quedara pendent, sense perjudici de les responsabilitats que resulten exigibles.  
Contra aquest acord, que no exhaureix la via administrativa, les persones interessades podran interposar recurs ordinari davant la Mesa de les Corts, en el termini d'un mes comptador l'endemà de la publicació d'aquest acord en el Butlletí Oficial de les Corts i el Diari Oficial de la Comunitat Valenciana, de conformitat amb el que hi ha establert en els articles 114 i següents de la Llei de règim jurídic de les administracions públiques i del procediment administratiu comú.  
València, 25 de gener de 2011.- La presidenta: María Milagrosa Martínez Navarro.  
ANNEX  
Model de sol·licitud  
Convocatòria d'una beca per a la formació pràctica d'un o una periodista en les Corts  
(Primer cognom):  
(Segon cognom):  
(Nom):  
DNI/NIE:  
Data de naixement:  
Nacionalitat:  
Domicili:  
Població:  
CP:  
Telèfon:  
Mòbil:  
Correu electrònic:  
Llicenciat o llicenciada o títol de grau en:  
Mèrits que s'hi al·leguen:  
(La persona sotasignada declara sota la seua responsabilitat que compleix amb els requisits exigits en la base tercera de la present convocatòria).  
València, a \_\_\_\_ de \_\_\_\_\_\_\_\_\_\_ de 2011  
Signatura:  
A LA PRESIDENTA DE LES CORTS